
Situaţia din Georgia

La sfârşitul războiului abhaz din 1992-1993, soldat cu moartea a 10 000 de persoane şi 200 000-300 000 de refugiaţi, Georgia se afla la marginea anarhiei, cu o armată învinsă şi o economie în ruine. În plus, instituţiile statului erau aproape inexistente, iar rebelii şi căpeteniile militare vinovate de crime în război controlau cea mai mare parte a teritoriului ţării. De atunci, Şevarnadze a reuşit să stabilizeze, într-o anumită măsură, economia şi să creeze efectiv statul georgian. 

De altfel, principala realizare a lui Şevarnadze, după spusele sale, este că a reuşit să construiască statul georgian, în parte cu ajutorul occidentului, în parte pe baza fostelor interese sovietice şi a relaţiilor pe care preşedintele gruzin le-a păstrat în fostul spaţiu sovietic.

Totuşi, ordinea politică georgiană suferă încă de slăbiciuni potenţial periculoase. Este dependentă în mare măsură de Şevarnadze însuşi care are 70 de ani. În timp ce a întărit statul, Şevarnadze nu a reuşit să creeze un partid politic de mase, eficace şi nici să desemneze un succesor. Deşi Şevarnadze este din ce în ce mai nepopular, nici un alt politician nu are încă o autoritate naţională. Ura lăsată în urma războaielor civile constituie un potenţial consolidat de violenţă care poate exploda în cazul unei lupte pentru preşedinţie.

 

Ameninţările teritoriale

Zone întinse din Georgia sunt profund ostile guvernului de la Tbilisi şi, în plus, unele dintre ele pot conta pe sprijinul acoperit al trupelor ruse staţionate în Georgia.

· Abhazia este practic independentă, iar conflictul ei cu Georgia este departe de soluţionare. Abhazia are o armată mică, dar foarte motivată şi bine înarmată. Un regiment paramilitar rusesc şi o forţă de menţinere a păcii rusească - formal operând sub mandatul CSI - staţionează pe teritoriul Abhaziei. Şevarnadze a reuşit, totuşi, recent să-i convingă pe ruşi să înmâneze forţelor navale gruzine poziţiile Rusiei de-a lungul coastelor Abhaziei. Parlamentul Abhaziei separatiste a adoptat la 12 octombrie a.c., în unanimitate, o declaraţie de independenţă faţă de Georgia. Potrivit preşedintelui parlamentului republicii separatiste, Sokrat Djindjolia, decizia a fost luată în urma scrutinului prezidenţial şi a referendumului din 3 octombrie a.c., care a reconfirmat sprijinul populaţiei pentru textul unei Constituţii datând din 1994, prin care Abhazia a fost proclamată "stat suveran, democratic, legal şi subiect al dreptului internaţional". Oficial, Abhazia este o republică autonomă în cadrul Republicii Georgia. Scrutinul din Abhazia de la 3 octombrie a.c. nu a fost recunoscut internaţional.

· Ossetia de Sud este de asemenea autoguvernată şi se află sub protecţia forţelor de menţinere a păcii ruseşti.

· Ajaria este de facto o dictatură a preşedintelui ei, Aslan Abaşidze, un rival din ce în ce mai periculos pentru Şevarnadze. Este gazda unei divizii motorizate de infanterie ruseşti.

· Mingrelia

Cea mai mare parte a regiunii rămâne loială memoriei fostului preşedinte Zviad Gamsakhurdia care a fost înlăturat de la putere în urma unei lovituri de stat în decembrie 1991 şi a murit în circumstanţe misterioase în decembrie 1993, după ultima sa încercare eşuată de a prelua puterea din nou. Mulţi locuitori ai Mingreliei îl consideră pe Şevarnadze drept ucigaşul lui Gamsakhurdia. Grupurile "zviadiste" din Mingrelia continuă să organizeze ocazional acţiuni teroriste. Noul val de refugiaţi din Abhazia în Mingrelia nu a făcut decât să amplifice ostilitatea locală faţă de Şevarnadze.

· Regiunea locuită majoritar de populaţie de origine armeană din jurul oraşului Akhalkalaki este numai parţial loială regimului de la Tbilisi. Regiunea este gazda unei divizii ruseşti de puşcaşi motorizaţi şi a gărzilor de frontieră.

Toate aceste forţe ruseşti nu sunt deosebit de puternice şi numără mai puţin de 10 0000 de oamneni. Totuşi, prezenţa lor reprezintă încă o ameninţare pentru Şevarnadze, dacă considerăm numai probabilitatea ca ele să furnizeze arme forţelor locale, în cazul unui conflict, aşa cum s-a întâmplat deja în Abhazia şi în alte zone din fosta URSS între 1991 şi 1993.

În plus, nemulţumirea publică a crescut în Georgia anul trecut când Şevarnadze nu a fost capabil să se opună unui nou val de expulzări a zeci de mii de georgieni din regiunea Gali situată la frontiera Abhaziei.

 

Geopolitica petrolului

Problemele interne ale Georgiei au căpătat o relevanţă internaţională datorită dezvoltării marilor câmpuri petroliere şi de gaz în regiunea caspică. Două dintre rutele de export a petrolului caspic leagă capitala Azerbaijanului, Baku, de porturile georgiene de la Marea Neagră, Supsa şi Batumi, ultimul capitala mini-statului rebel al Ajariei. Din aprilie anul acesta ruta Baku-Supsa este operaţională. Mai important, Georgia este ţara de tranzit pentru ruta Baku-Ceyhan (port mediteranean al Turciei) care va fi principala cale de export a petrolului caspic. Decizia în acest sens, amânată de mai mult timp, a fost luată recent. Ruta este agreată de Administraţia americană din motive strategice, dar nu este avantajoasă din raţiuni economice. Amoco, marea corporaţie americană, a acceptat până la urmă să adere la proiectul Baku-Ceyhan.

Instabilitatea reînnoită din Georgia ar putea bloca această rută, dând o lovitură severă politicii occidentale în regiune.

Pe de altă parte, o parte dintre oficialii de la Moscova văd în opţiunea pentru ruta prin Georgia spre Turcia (în loc de cea prin Rusia către portul rusesc de la Marea Neagră, Novorossiisk) o ameninţare la adresa influenţei Rusiei în regiune care, oricum, este în scădere datorită slăbiciunii economice şi a războiului cu islamiştii fundamentalişti din Cecenia şi Daghestan. Temerile Moscovei pot oferi serviciilor secrete ruseşti un bun motiv pentru a destabiliza Georgia.

 

Politica externă

Politica externă a Gruziei a fost orientată de preşedintele Şevarnadze, preponderent spre vest, cu precădere spre SUA. Obiectivul pe termen mediu este integrarea în structurile europene şi euroatlantice. În acelaşi timp, Georgia, deşi precaută în privinţa relaţiei cu Rusia, se îndepărtează treptat de centrul de gravitaţie de la Moscova. În ciuda prezenţei a 4 baze militare ruseşti pe teritoriul Georgiei, se observă o evadare graduală din sfera de influenţă a Moscovei. 

Această tendinţă s-a accentuat în ultima vreme şi se observă o accelarare a mişcării pro-occidentale, concomitent cu paşii concludenţi de îndepărtare de zona controlată de Moscova. Încă din 1997 Georgia a fondat împreună cu alte state din CSI - Ucraina, Moldova, Azerbaijan, - o nouă structură denumită GUAM. Iniţial, prezentată ca o inocentă relativ colaborare economică, ea se transformă discret, dar sigur, într-o structură strategico-militară, care-şi propune să fie un vehicul de integrare în zona de securitate euro-atlantică. În primăvara acestui an s-a alăturat şi Uzbekistanul, structura căpătând denumirea GUUAM. Concomitent, Georgia, Uzbekistan şi Azerbaijan au părăsit Tratatul de securitate şi apărare comună din cadrul CSI -Acordul de la Taşkent din 1992, - din care Ucraina şi Moldova nu au făcut parte de la început.

În felul acesta, în spaţiul CSI s-a trasat o linie de separare strategică între statele care gravitează pe orbite mai apropiate sau mai îndepărtate în jurul Moscovei şi cele care îşi afirmă din ce în ce mai apăsat opţiunea pro-occidentală. Axa principală a GUUAM-ului este reprezentată de Ucraina-Georgia, ale căror preşedinţi, Kucima şi Şevarnadze sunt principalii promotori ai politicilor de apropiere faţă de Occident. 

 

Programele principalelor partide politice

Principalele teme electorale sunt: variantele constituţionale de rezolvare a problemelor regionale, tipul de conducere statală, reglementarea conflictelor din Abhazia şi Ossetia de Sud, problemele economice şi alianţele externe.

1. Uniunea Civică Georgiană

Partidul al cărui preşedinte este Eduard Şevarnadze este în prezent partid de guvernămînt şi doreşte să ofere entităţilor autonome modelul federalismului asimetric care în opinia secretarului general al partidului poate conduce spre rezolvarea tuturor conflictelor teritoriale din Georgia. 

În ceea ce priveşte managementul statului, Uniunea Civică a ajuns deja la concluzia că un preşedinte puternic are nevoie de o conducere puternică şi acest lucru va fi posibil prin introducerea sistemului cabinetului de miniştri (în prezent, Şevarnadze este preşedintele ţării şi şeful guvernului).

În manifestul economic al partidului se promite că, dacă Uniunea Civică va cîştiga alegerile, va garanta aprovizionarea cu electricitate 24 de ore pe zi, învăţământ gratuit în întreaga ţară, salarii medii de 200-300 laris (aproximativ 70-90 USD) şi aprovizionare completă cu gaze a oraşelor. De asemenea, Uniunea promite să asigure servicii medicale gratuite pentru persoanele peste 65 de ani şi tinerilor sub 14 ani. Manifestul prevede implementarea programului naţional de drumuri şi şosele, precum şi retragerea de pe piaţă a produselor de proastă calitate.

Şevarnadze a orientat puternic Georgia spre vest, în special spre SUA, cu care se află în relaţii excelente. Relaţia cu Rusia este prudentă ( Rusia are 4 baze militare pe teritoriul Georgiei), dar este vizibilă o îndepărtare treptată de ea. Şevarnadze doreşte şi negociază retragerea în timp a trupelor ruseşti de pe teritoriul Georgiei.

De asemenea, pe termen mediu, Şevarnadze urmăreşte înlocuirea forţelor de menţinere a păcii ruseşti din Abhazia cu alte contingente, ucrainene, de preferinţă, sau din alte ţări din CSI sau chiar Europa occidentală (deocamdată, Şevarnadze este nevoit, în conjunctura actuală, să ceară prelungirea mandatului forţelor de menţinere a păcii ruseşti). Totuşi, Georgia a reuşit deja să înlocuiască gărzile de frontieră ruseşti cu proprii angajaţi antrenaţi cu sprijinul SUA.

Politica declarată a guvernului Georgiei este integrarea deplină în structurile europene şi euroatlantice, într-o mişcare care să o scoată din sfera de influenţă a Rusiei.

Recent, la 25 octombrie 1999, Şevarnadze a declarat într-un interviu acordat ziarului britanic Financial Times că Georgia planifică să formuleze cererea de candidatură la NATO cel tîrziu în 2005. 

Aproape toate partidele politice consideră că este posibilă o rezolvare paşnică a conflictului din Abhazia, prin mijloace politice, dar subliniază, în acelaşi timp, că folosirea forţei poate fi o posibilitate ce trebuie luată în calcul.

Uniunea Civică consideră că eforturile conducerii Georgiei de rezolvare a conflictului din Abhazia au reprezentat un punct pivotal în politica statului georgian.

Mihail Machavariani, secretarul general al Uniunii consideră că conducerea ţării a pregătit, în ultimii 4 ani, fundamentul internaţional pentru a face primii paşi reali în vederea soluţionării conflictului în următorii 4 ani. El a menţionat, în acest sens, rezoluţiile ONU şi ale UE care condamnă acţinile separatiştilor abhazi. Partidul Uniunea Civică a semnat la începutul lui septembrie anul acesta o declaraţie împreună cu Partidul pentru Eliberarea Abhaziei, în care se aminteşte că forţele militare goergiene vor fi implicate în soluţionarea conflictului. Aceasta înseamnă că Uniunea Civică acordă în progranul său o importanţă specială întăririi armatei georgiene, misiune care este însă imposibilă fără o revigorare economică.

În ceea ce priveşte alianţele externe, Uniunea Civică are o clară orientare pro-occidentală

2. Blocul Renaşterii Georgiei 

Blocul sprijină instituţia premierului. Preşedintele Blocului, Aslan Abaşidze, este şi preşedinte al Consiliului Suprem al Republicii Autonome Ajaria. Blocul pledează pentru o republică parlamentară care să o înlocuiască pe cea prezidenţială actuală. Blocul doreşte limitarea prerogativelor preşedintelui. În ceea ce priveşte formarea guvernului, Blocul Renaşterii Georgiei consideră că partidul învingător ar trebui să formeze cabinetul de miniştri. A doua opţiune este de asemenea acceptabilă şi anume crearea unei coaliţii de guvernare, în cazul unui echilibru între partidele învingătoare. 

În ceea ce priveşte Abhazia, Blocul Renaşterii consideră că nu este cazul, în această fază, să se discute despre retragerea trupelor de menţinere a păcii ruseşti Liderii Blocului sunt de părere că rezolvarea conflictului se poate face în primul rând prin convorbiri directe cu conducerea de la Suhumi, prin cooperarea dintre conducerile celor două părţi. De asemenea, Abaşidze crede că ţările străine trebuie să participe activ în acest proces. Dacă vor cîştiga alegerile parlamentare, vor propune anumite compromisuri constituţionale cu condiţia ca guvernul de la Suhumi să renunţe la cererea sa de independenţă totală. Se oferă o largă autonomie Abhaziei, în cadrul unei regionalizări asimetrice. 

"Alianţa de la Batumi", cum mai este cunoscut Blocul Renaşterii, după denumirea capitalei Ajariei, este principala concurentă a Uniunii Civice a preşedintelui Şevarnadze. Disputa electorală dintre cele două mişcări politice este deosebit de dură, cu acuzaţii grele de o parte şi de alta. Alianţa de la Batumi consideră că actuala conducere a ţării a distrus economia ţării, iar în procesul de privatizare şi de introducere a voucherelor (cupoane de privatizare) s-au produs fraude financiare şi politice la scară mare, ale căror consecinţe negative nu vor putea fi compensate într-o generaţie. Pe de altă parte, Uniunea Civică acuză Ajaria că a sprijinit Abhazia, nu numai moral.

Analiştii consideră că Blocul Renaşterii are o orientare pro-rusă.

3. Alianţa Naţională Democratică - A Treia Cale

Este considerat un partid de centru-dreapta care în programul său electoral acordă prioritate regionalismului asimetric. Se poate spune că aceasta a fost ideea centrală care a unit cele două partide- Partidul Republican şi Partidul Naţional Democrat.

Aproximativ cu doi ani în urmă, reprezentanţii Partidului Republican, conduşi de Vakhtang Khamaladze, Ivliane Khaindrava, Davit Berdzenişvili şi Davit Zoidze au proiectat un concept privitor la aranjamentele teritoriale şi managementul statului, având în vedere regionalismul asimetric. 

În ceea ce priveşte managementul statului, unul dintre liderii Partidului Naţional Democrat a arătat că Alianţa sprijină introducerea instituţiei primului ministru şi garantarea de drepturi sporite corpurilor de guvernare regionale.

4. Partidul Popular - Didgori

Liderul partidului, Mamuka Giorgadze justifică necesitatea introducerii cabinetului datorită altor motive. El consideră că actualul model georgian de republică prezidenţială este unic în Europa. Introducerea instutuţiei primului ministru va permite preşedintelui să aibă drepturi normale şi într-o anumită măsură limitate, care în viziunea lui Giorgadze îl vor proteja de atacurile teroriste.

Giorgadze consideră că eforturile conducerii Georgiei de a reglementa conflictul din Abhazia nu au produs nici un rezultat până în prezent. El crede că dacă convorbirile de pace nu vor duce la nici un rezultat, măsurile militare vor fi necesare. 

Totuşi, liderul Partidului Popular nu doreşte să discute deschis, până la venirea la putere, despre maniera în care măsurile militare ar trebui implementate.

5. Blocul "Industria va salva Georgia"

Liderul partidului, Gogi Topadze consideră şi el că este necesară introducerea instituţiei primului ministru. De asemenea este în favoarea unor drepturi sporite pentru regiuni. Topadze este de părere că orice conflict din Georgia se va reglementa rapid şi simplu în cazul în care economia şi industria vor fi revigorate. În situaţia actuală, liderul Blocului agreează rezolvarea conflictului cu Abhazia prin convorbiri de pace

 

6. Partidul Muncii

Partidul are o poziţie diferită în ceea ce priveşte rezolvarea conflictului din Abhazia. Şalva Natelaşvili, liderul Partidului Muncii consideră că rezolvarea problemei Abhaziei este legată direct de declararea neutralităţii militare a Georgiei. 

 

Consecinţele posibile ale votului

Coincidenţa face ca la 31 octombrie a.c să aibă loc alegeri atât în Ucraina (prezidenţiale), cât şi în Georgia (parlamentare).

În ambele ţări, electoratul se află în faţa unei alegeri între forţele pro-occidentale - Leonid Kucima în Ucraina şi Uniunea Civică, formaţiunea de guvernământ din Georgia - şi cele pro-ruseşti - liderul Partidului Socialist Progresist, Natalia Vitrenko în Ucraina şi Blocul Renaşterii condus de Aslan Abaşidze în Georgia. 

Preşedintele georgian, Eduard Şevarnadze şi partidul său, Uniunea Civică spun că aceste alegeri vor determina viitoarele alianţe strategice ale Georgiei.

Dacă Partidul Renaşterii va câştiga majoritatea va urma un blocaj politic, cel puţin până la alegerile prezidenţiale, programate în aprilie anul viitor. De asemenea, şansele lui Şevarnadze de a câştiga alegerile prezidenţiale se vor reduce în această variantă. Relaţia dintre Ucraina şi Georgia, axa principală a GUUAM-ului va fi şi ea afectată şi alianţa dintre cele două ţări pentru ieşirea de sub influenţa Moscovei se va destrăma în cazul în care în una sau în ambele ţări vor fi aleşi candidaţi pro-ruşi. În cazul, puţin probabil, că în ambele ţări vor câştiga forţele de opoziţie, cele două ţări ar putea chiar să se întoarcă împreună împotriva Occidentului. Rezultatele alegerilor vor avea cu siguranţă impact asupra opţiunilor strategice economice şi politice ale fostelor state sovietice.

O victorie pro-occidentală va determina mai mult decât menţinerea status-quo-ului şi este probabil să amplifice dramatic atitudinea pro-occidentală.

Dacă opoziţia pro-rusă preia puterea, consecinţa poate fi schimbarea celor mai multe politici promovate după câştigarea independenţei. Dacă acest lucru este improbabil în Ucraina, alegerile din Georgia sunt mai puţin predictibile, pentru că sunt mai multe variabile. Oricare ar fi rezultatele, ele vor avea consecinţe pentru întreg spaţiul CSI.

În ambele ţări se manifestă o stare de nemulţumire accentuată pe un fond de nostalgie care ar face puţin probabilă alegerea celor aflaţi la putere, în cazul unor alegeri corecte. Miza extrem de ridicată sugerează că sunt probabile "corecţii" ale votului. SUA, care urmăresc consolidarea pluralismului geopolitic în fostul spaţiu sovietic, sunt foarte interesate ca alegerile să fie câştigate de forţele pro-occidentale. SUA au şi pârghiile necesare - financiare şi de altă natură - pentru a influenţa, într-o măsură ce nu poate fi neglijată, consolidarea tendinţei de desprindere a Ucrainei şi Georgiei din orbita Moscovei. 

 

Relaţiile România - Georgia în perioada 1997-1999

· Vizita oficială a preşedintelui Georgiei Eduard Şevarnadze în România în perioada 10-11 decembrie 1997

Cu această ocazie au fost semnate 8 documente inter-statale şi inter-guvernamentale:

· Declaraţia privind dezvoltarea cooperării dintre cele două ţări;

· Acordul inter-guvernamental dintre Georgia şi România privind evitarea dublei impuneri atât asupra proprietăţii, cât şi asupra încărcăturii (cargo);

· Acordul între Departamentul de Stat pentru Statistică din Georgia şi Comisia Naţională pentru Statistică din România;

· Acordul inter-guvernamental pentru protecţia şi promovarea investiţiilor;

· Acordul inter-guvernamental referitor la transportul internaţional combinat;

· Memorandum între oraşele Poti şi Constanţa;

· Acordul privind cooperarea dintre porturile Batumi şi Constanţa.

· Vizita oficială a preşedintelui României Emil Constantinescu în Georgia în perioada 1-2 iulie 1998

Cu această ocazie au fost semnate 6 documente:

· Acordul privind cooperarea dintre România şi Georgia în sferele educaţiei, culturii şi sportului;

· Protocolul privind cooperarea între Departamentul de Arhive al Georgiei şi Arhiva Naţională a României;

· Acordul privind colaboarrea dintre serviciile de acordare a patentelor;

· Protocol de intenţie privind colaborarea dintre Academiile de Ştiinţă din Georgia şi România;

· Memorandum referitor la coopearrea dintre oraşele Iaşi şi Kutaisi.

· Întâlnirea dintre minstrul de externe român Andrei Pleşu şi ministrul de externe georgian Irakli Menagarişvili cu ocazia celei de a 54 sesiuni a Adunării Generale a ONU la 22 septembrie 1999

Principalele subiecte discutate au fost:

· Sprijinul mutual al celor două ţări pentru candidatura în diferite organizaţii internaţionale;

· Cooperarea în cadrul proiectelor destinate pentru regiunea caspică şi caucaziană;

· Rolul OSCE în regiune

A fost remarcat rolul de ţări-pivot pe care îl au România şi Georgia pe traseul de transport al materiilor prime şi hidrocarburilor din zona Mării Caspice spre Europa.

· Vizita de lucru a ministrului român al apărării, Victor Babiuc, în Georgia în mai 1999.

Cu această ocazie a fost semnat acordul de cooperare dintre ministerele de apărare ale Georgiei şi României

· Participări comune şi cooperări la organizaţii internaţionale, proiecte, iniţiative:

· Participarea în cadrul Cooperării Economice la Marea Neagră - latura parlamentară şi latura guvernamentală;

· Participarea la manevre comune în cadrul Parteneriatului pentru Pace;

· Participarea la proiectul TRACECA ( coridorul de transport Europa-Caucaz-Asia);

· Participarea la programul INOGATE al Uniunii Europene care prevede un acord interstatal privind transportul internaţional al gazelor şi petrolului, prin care părţile se obligă să coopereze atunci când un sistem de transport traversează mai multe ţări;

· Georgia şi Romania sunt semnatare ale Planului de Acţiune Strategică privind combaterea poluării în Marea Neagră;

· Deschideera unei linii de feribot între Constanţa şi Poti;

· România (13,5%) şi Georgia (2%) sunt acţionare ale Băncii pentru Dezvoltare şi Comerţ la Marea Neagră împreună cu celelalte ţări participante la CEMN;

· Cooperarea în domeniul energiei în cadrul CEMN;

· Semnarea acordului de intervenţii în caz de situaţii de urgenţă provocate de dezastre naturale sau de natură tehnologică în cadrul CEMN

